የኮሮና ቫይረስ ክትባትን ማስገባት የሚያስችሉ ዝግጅቶች ሲጠናቀቁ ክትባት መስጠት እንደሚጀመር ተገለጸ
አዲስ አበባ፦ ኢትዮጵያ የኮሮናቫይረስ ክትባት ማስገባት የሚያስችሉ የላቦራቶሪና ሌሎች ዝግጅቶችን ስታጠናቅቅ ክትባቱን መስጠት እንደምትጀምር የጤና ሚኒስትር ዴኤታዋ ወይዘሮ ሳህረላ አብዱላሂ ገለጹ። የጤና ሚኒስትር ዴኤታዋ ወይዘሮ ሳህረላ አብዱላሂ ለኢዜአ እንዳስታወቁት ፣ የተለያዩ አገራት እስከአሁን ለኮሮናቫይረስ ወረርሽኝ ሳይንሳዊ መፍትሔዎችን እያፈላለጉ ነው። ከእነዚህም ውስጥ ክትባትን እንደ አንድ መፍትሔ በመውሰድ ለሕዝቦቻቸው ተደራሽ እያደረጉ ነው።ኢትዮጵያም ሳይንሳዊ ሁኔታዎችን ተከትላ ክትባቱን ለማስገባት ስትዘጋጅ መቆየቷን የጠቆሙት ወይዘሮ ሳህረላ፣ይህንን ታሳቢ በማድረግም ክትባቱን መፈተሻ ላቦራቶሪ ወደ ሀገር ውስጥ በማስገባት እየተገጣጠመ ይገኛል ብለዋል። ክትባቱ ወደ አገር ቤት ከመግባቱ በፊት የላቦራቶሪ ፍተሻዎችን ሲያልፍ ለኅብረተሰቡ ተደራሽ እንደሚደረጉ አስታውቀዋል። ኢትዮጵያ በዓለም ጤና ድርጅት ለሚመራው የክትባት ድጋፍ ሰጪ ተቋም “ኮቫክስ” የቦርድ አባል መሆኗን ያነሱት ወይዘሮ ሳህረላ፣ አባልነቱ ዜጎችን መከተብ የሚያስችል ድጋፍና ግብዓቶችን ለማግኘት እንደሚረዳ አመልክተዋል። አገሪቷ ለማስገባት ካሰበችው ከጠቅላላው 20 በመቶው ክትባት በግዥና ከለጋሾች ለማሟላት ታሳቢ መደረጉን ገልጸው፤ ከዚህ ጋር ተያይዞ የፋይናንስ እጥረትን ለመፍታት ቃል የገቡ አገራት መኖራቸውን ጠቁመዋል። ክትባቱም ከዜጎች 20 በመቶ ለሚሆኑት እንደሚሰጥ ጠቁመዋል።ክትባቱን እንደ አገር ለሁሉም ዜጎች ተደራሽ ማድረግ የማይቻልበት ሁኔታ ሰፊ እንደሆነም ያመለከቱት ኃላፊዋ፣ ከዚህ የተነሳም ለቫይረሱ ተጋላጭ ለሆኑ እንደ ሕክምና ባለሙያዎችና ዳር ድንበር የሚጠብቁ የኅብረተሰብ ክፍሎች ቅድሚያ ሊሰጥ ይችላል ብለዋል። ድጋፉ ከለጋሽ ድርጅቶች ሲጘኝ ለሁሉም ዜጎች በተለያየ ጊዜ ተደራሽ ለማድረግ እንደሚሠራም አመልክተዋል። አዲስ ዘመን ታህሳስ 25/2013 